Comisia Europeană a anunțat un compromis în disputa privind reformarea directivei lucrătorilor detașați. "Am ajuns la o înțelegere echilibrată", a comunicat comisara europeană pe probleme sociale Marianne Thyssen, după o reuniune la Luxemburg a miniștrilor Muncii și Protecției Sociale din țările membre. Reprezentanții Poloniei, Ungariei, Lituaniei și Letoniei s-au pronunțat însă împotriva acestui compromis. Regulile au fost prin urmare adoptate cu majoritate de voturi, după cum susțin surse apropiate negocierilor.

Potrivit directivei din 1996, o firmă își putea trimite temporar lucrătorii la muncă în alte țări din Uniune, urmând să plătească mai departe pentru ei contribuțiile sociale la fel ca în țara de origine a muncitorilor. Extinderea spre est a UE a dus la folosirea masivă a acestei prevederi de către firme din Polonia și din alte state din estul blocului comunitar.

Obiectivul noii înțelegeri este mai buna protejare a celor angajați față de dumpingul salarial și social. De aceea, detașările vor fi limitate pe viitor la maximum 12 luni, în cazuri excepționale se pot prelungi până la 18 luni, potrivit surselor apropiate discuțiilor. Domeniul Transporturilor nu se va supune deocamdată acestor noi reglementări.

Comisara europeană Marianne Thyssen

Limitările și excepțiile pentru șoferii de camioane au fost controversate până în ultimul moment. Doar pe această temă au fost necesare renegocieri care au durat toată ziua. Propunerile de reformă prezentate în 2016 de Comisia Europeană fuseseră discutate anterior timp de un an și jumătate.

Directiva lucrătorilor detașați prevede deja în forma ei actuală standarde minime pentru cei care activează temporar în alte țări comunitare: de exemplu, aceștia nu pot primi mai puțin decât salariul minim valabil în țara în care au fost detașați. Sindicaliștii se plâng însă de abuzuri și de exploatarea de către firme a unor puncte slabe din actuala legislație. Muncitorii străini ar fi exploatați, ceea ce ar submina și standardele sociale locale. De exemplu, muncitorii din România și Bulgaria care lucrează pe șantierele din Germania ar primi doar o fărâmă din salariile plătite colegilor lor germani. Actuala reformă ar urma să schimbe exact acest aspect.

Țările UE au însă interese foarte diferite în privința acestei directive. Franța mai ales face presiuni pentru înăsprirea regulilor, pentru a-i proteja pe lucrătorii francezi de dumping salarial. Țările din estul UE au criticat statele vestice, pe care le acuză că vor să-și izoleze și să-și protejeze piața muncii proprie.

Aceste prevederi afectează milioane de lucrători din întreaga Europă. În Germania activau în 2016, conform sindicaliștilor, 561.000 de muncitori din Italia, Spania și din țările din estul Uniunii, majoritatea după regulile directivei lucrătorilor detașați.

Înaintea dezbaterii de la Luxemburg privind directiva lucrătorilor detașați, țările UE au anunțat că sprijină așa-numita Coloană Europeană a Drepturilor Sociale. O declarație comună a șefilor de stat și de guverne din UE va fi semnată pe 17 octombrie la Göteborg, în timpul summitului european. În trei capitole și 20 de puncte, sunt prezentate drepturile sociale ale cetățenilor comunitari, printre care dreptul la educație, la egalitate, la egalitatea șanselor, la sprijinirea căutării unui loc de muncă, la salarii corecte și la protecție socială.

os (afp, dpa)